Funcționarii din primării vor primi sporuri lunare de până la 50% din salariul de bază
Parlamentul a votat pe 21 martie, în prima lectură, un proiect ce prevede că autoritățile publice locale vor acorda sporuri lunare pentru funcționarii publici de execuție de până la 50% din salariul de bază. Modificările propuse vizează extinderea categoriei de venituri ale bugetelor locale ale autorităților publice locale de nivel I, pentru a "stimula financiar angajații prin stabilirea indemnizațiilor lunare conform criteriilor și condițiilor prevăzute de legislația în vigoare".
Proiectul de lege prevede modificări și în Legea cu privire la sistemul unic de salarizare, prin oferirea posibilității APL-lor de nivelul I să ofere sporuri lunare până la 50 % din salariul de bază în scopul consolidării capacităților profesionale ale funcționarilor publici din cadrul primăriilor.
"Sporurile lunare vor putea fi acordate doar din veniturile proprii generate de autoritatea publică locală, în baza unui regulament intern aprobat printr-o decizie a consiliului local", se precizează în comunicatul emis de Parlament.
Prin intermediul acestei inițiative, autorii proiectului își propun încurajarea primăriilor de a consolida veniturile proprii pentru a putea obține statutul de APL cu capacitate administrativă suficientă. Acest aspect implică un exercițiu de revizuire a tuturor taxelor și impozitelor locale, a mecanismelor de colectare a resurselor financiare și de aplicare a disciplinei fiscale la nivel de comunitate.
Totodată, va fi posibilă acordarea unei autonomii mai mari autorităților publice locale deliberative de nivelul I în stabilirea regulilor proprii privind creșterea veniturilor salariale ale funcționarilor publici de execuție în funcție de rezultatele realizate și veniturile colectate în bugetele locale.
"Implementarea proiectului presupune cheltuieli financiare suplimentare de la bugetele locale, dar care la moment nu pot fi identificate pentru anul bugetar 2024, din considerentul necunoașterii eligibilițatii APL în corespundere cu capacitatea administrativă adecvată care urmează a fi calculate, precum și a dreptului opțional ale autorităților APL de a decide acordarea indemnizafiei lunare în baza Regulamentului propriu aprobat de consiliile locale", se arată în proiectul de lege.
Proiectul de lege va fi propus spre adoptare în a doua lectură în plenul Parlamentului.